
Grozījumi Aizsargjoslu likumā
Izdarīt Aizsargjoslu likumā (Latvijas Vēstnesis, 56/57, 25.02.1997.; Latvijas Republikas Saeimas un Ministru Kabineta Ziņotājs, 6, 27.03.1997.) šādus grozījumus:
 
1. izteikt 50. panta otro daļu šādā redakcijā:

“(2) Aizsargjoslās ap valsts aizsardzības vajadzībām paredzētajiem navigācijas tehniskajiem līdzekļiem un militārajiem jūras novērošanas tehniskajiem līdzekļiem papildus šā likuma 35. pantā minētajiem aprobežojumiem aizliegts celt ēkas un būves, kas traucē to darbību, izņemot ar Aizsardzības ministrijas saskaņojumu un pie nosacījuma, ka Aizsardzības ministrijai tiek atlīdzināti (kompensēti) izdevumi, kas nepieciešami, lai nodrošinātu netraucētu un pilnvērtīgu valsts aizsardzības vajadzībām paredzēto navigācijas tehnisko līdzekļu un militāro jūras novērošanas tehnisko līdzekļu darbību. Izdevumu apmēru nosaka un izdevumus atlīdzina pēc savstarpējas rakstveida vienošanās, nosakot kompensācijas veidu un kārtību. Aizsardzības ministrija, lai izvērtētu būvniecības iespējas aizsargjoslas teritorijā, ņem vērā valsts aizsardzības vajadzībām paredzētā navigācijas tehniskā līdzekļa vai militārās jūras novērošanas tehniskā līdzekļa kompensējošā mehānisma izveidošanas iespējas un pēc iespējas izvēlas ekonomiski izdevīgāko kompensējošā mehānisma risinājumu. Ministru kabinets nosaka ierobežojumus ēku un būvju celtniecībai aizsargjoslās ap valsts aizsardzības vajadzībām paredzētajiem navigācijas tehniskajiem līdzekļiem un militārajiem jūras novērošanas tehniskajiem līdzekļiem.”
 
2. papildināt 58.5 pantu ar otro daļu šādā redakcijā:

“(2) Aizsargjoslās ap valsts aizsardzības objektiem, kurās noteiktie ierobežojumi nepieļauj saimniecisko darbību, jebkāda veida būvniecību (tajā skaitā pagaidu būvju uzstādīšanu), teritorijas izmantošanas veida maiņa  teritorijas plānošanas dokumentos kā arī citas darbības atsevišķos gadījumos var tikt atļautas ar valsts aizsardzības objekta valdītāja saskaņojumu un pie nosacījuma, ka Aizsardzības ministrijai tiek atlīdzināti (kompensēti) izdevumi, kas nepieciešami, lai nodrošinātu netraucētu un pilnvērtīgu valsts aizsardzības objekta uzdevumu izpildi. Izdevumu apmēru nosaka un izdevumus atlīdzina pēc savstarpējas rakstveida vienošanās, nosakot kompensācijas veidu un kārtību.”
 
Likums stājas spēkā nākamajā dienā pēc tā izsludināšanas.

